- అంబానీ సంస్థకు అనుకూలంగా ప్రభుత్వ చర్యలు..
- దీంతో భారీ నష్టాల్లోకి దేశ టెలికాం కంపెనీలు..
- ఇతర సంస్థలతో పాటు బీఎస్‌ఎన్‌ఎల్‌కు భారీ లాస్‌
- కేంద్రంపై బీఎస్‌ఎన్‌ఎల్‌ ఉద్యోగుల మండిపాటు
- డిసెంబరు 3 నుంచి నిరవధిక సమ్మెకు రంగం సిద్ధం
న్యూఢిల్లీ: ప్రభుత్వ రంగ టెలికాం సంస్థ భారత్‌ సంచార్‌ నిఘమ్‌ లిమిటెడ్‌ (బీఎస్‌ఎన్‌ఎల్‌) ఉద్యోగులు నిరవధిక సమ్మకు దిగనున్నారు. అపరిష్కృతంగా ఉన్న తమ డిమాండ్ల సాధన కోసం బీఎస్‌ఎన్‌ఎల్‌ ఆఫీసర్‌ అసోసియేషన్లు, ఉద్యోగుల సంఘాల సమాఖ్య ఏయూఏబీ నాయకత్వంలో డిసెంబరు 3 నుంచి తాము నిరవధిక సమ్మెను చేపట్టనున్నట్టుగా బీఎస్‌ఎన్‌ఎల్‌ యూనియన్లు ఉమ్మడి ప్రకటనలో తెలిపాయి. దీనికి తోడు కేంద్రంలోని మోడీ సర్కారు రిలయన్స్‌ అధినేత ముఖేశ్‌ అంబానీకి చెందిన టెలికాం సంస్థ 'రిలయన్స్‌ జియో' మార్కెట్లో విస్తరించేలా వ్యవహరిస్తున్న సానుకూల తీరుపై బీఎస్‌ఎన్‌ఎల్‌ ఉద్యోగులు మండి పడ్డారు. ప్రభుత్వ సానుకూల వైఖరే తమ సంస్థ నష్టాలకు కారణమని వారు ఆరోపించారు. ముఖ్యంగా జియోకు ప్రధాన పోటీని నివారించే ఉద్దేశంతోనే ప్రభుత్వం త్వరగా 4జీ స్పెక్ట్రమ్‌ను బీఎస్‌ఎన్‌ఎల్‌కు కేటాయించలేదని ఉద్యోగ సంఘాలు ఆరోపించాయి.
వ్యతిరేకించిన అధికారులపై వేటు
మరోవైపు 4జీ స్పెక్ట్రమ్‌ దక్కించుకునేందుకు ముఖేశ్‌ అంబానీ రిలయన్స్‌ జియో.. భారీ పెట్టుబడులు పెట్టి.. అతితక్కువ ధరకు సర్వీసులు అందజేస్తోందని, దీనివల్ల అనిల్‌ అంబానీ ఆర్‌కాంతో పాటు ఐడియా, ఎయిర్‌ సెల్‌ వంటి పెద్ద ప్రైవేట్‌ సంస్థలే కాక ప్రభుత్వ రంగ సంస్థ అయిన బీఎస్‌ఎన్‌ఎల్‌ తీవ్రనష్టాల్లో కూరుకుపోతోందని వారు ఆరోపించారు. ప్రత్యర్థి కంపెనీలను నష్టపరిచే దురుద్దేశంతోనే జియో టారిఫ్‌ ఎత్తుగడలు వేస్తోందనీ, ఒకసారి మార్కెట్‌లో పోటీ పూర్తిగా తుడిచిపెట్టుకుపోయిన అనంతరం జియో కస్టమర్లను భారీగా దోపీడీ చేయనుందని బీఎస్‌ఎన్‌ఎల్‌ సిబ్బంది తెలిపారు. అంతేకాదు జియోకు వ్యతిరేకంగా వ్యవహరించిన అధికారులపై వేటుపడిందని దుయ్యబట్టాయి. ముఖ్యంగా మాజీ టెలికాం సెక్రటరీ జేఎస్‌ దీపక్‌ లాంటి వారు మూల్యం చెల్లించుకోవాల్సి వచ్చిందంటూ వారు ఆగ్రహం వ్యక్తం చేశాయి. ప్రభుత్వ సంస్థ బీఎస్‌ఎన్‌ఎల్‌ సహా,ఇతర ప్రధాన పోటీదారుల నష్టాలకు కారణమైన జియోకు నరేంద్ర మోదీ సర్కార్‌ బహిరంగంగా మద్దతు తీవ్ర ఆందోళనకలిగించే అంశమని ప్రకటించారు. పెన్షన్‌ కాంట్రిబ్యూషన్‌ పేరుతో కేంద్రం తమను దోచుకుంటోందని, తద్వారా మోదీ ప్రభుత్వం తమ స్వంత నియమాలను ఉల్లంఘించడం దారుణమని ఆరోపించాయి.
మీ స్నేహితులకు రికమెండ్ చెయ్యండి